Polisiekantoor in Oos-Kaap besit nie enkele blitspatrollie voertuig wat werk | SAUK.co.za - Nuus.info
Die burgerregte-organisasie AfriForum wag glo steeds vir 'n antwoord op hul aanbod aan die Oos-Kaapse polisiekommissaris ná berigte dat die Mdantsane-polisiekantoor se blitspatrollie nie oor 'n enkele voertuig wat werk beskik nie.
Die voertuie van dié polisie-eenheid in Mdantsane, sowat 30 km buite Oos-Londen, is glo weens meganiese foute onbruikbaar, het 'n Engelse dagblad berig en tot die optrede van AfriForum gelei.
Luidens 'n verklaring deur Johandré van Zyl, AfriForum se veiligheidskoördineerder vir die suidstreek, het AfriForum lt.genl. Liziwe Ntshinga, provinsiale polisiekommissaris, hulp aangebied.
"AfriForum het met die provinsiale kommissaris geskakel om vas te stel hoe en tot watter mate die burgerregte-organisasie hulp kan verleen om die situasie op te los, en wag tans nog op haar terugvoer," lui die verklaring.
Hy sê die Oos-Kaap het een van die hoogste misdaadsyfers en het in 2017 die derde hoogste moordsyfer gehad.
Ondanks navrae het Soci egter versuim om te antwoord hoekom Ntshinga nog nie op AfriForum se aanbod gereageer het nie.
"Ons kan nie bekostig dat 'n waardevolle eenheid soos die blitspatrollie nie in bedryf is nie.
"Hoewel die gemeenskap 'n belangrike rol het om in die bekamping van misdaad te speel moet die polisie as primêre rolspeler ook in 'n posisie wees om sy grondwetlike mandaat te kan vervul," sê Van Zyl.
By navraag het kol. Sibongile Soci, provinsiale polisiewoordvoerder, egter gesê die Mdantsane-blitspatrollie is wel in bedryf.
"Daar moet in gedagte gehou word dat polisievoertuie op 'n 24-uur-grondslag gebruik word en sal van tyd tot tyd weens meganiese probleme en/óf vir dienste na die werkswinkels geneem word," sê Soci,
Sy sê dit is nie die beleid van die polisie om bedryfsinligting bekend te maak nie en daarom kan die voertuiggetalle nie bespreek word nie.